Propunere comună de REGULAMENT AL CONSILIULUI de modificare a Regulamentului (UE) nr. 442/2011 privind măsuri restrictive având în vedere situația din Siria /* COM/2011/0761 final - 2011/0346 (NLE) */





EXPUNERE DE MOTIVE (1) La 9 mai 2011, Consiliul a adoptat Decizia 2011/273/PESC privind măsuri restrictive împotriva Siriei, precum și Regulamentul (UE) nr. 442/2011 privind măsuri restrictive având în vedere situația din Siria. (2) La 2 septembrie 2011, Consiliul a modificat Regulamentul (UE) nr. 442/2011 pentru a extinde măsurile împotriva Siriei, incluzând o extindere a criteriilor de includere pe listă, precum și o interdicție privind achiziționarea, importul sau transportul de petrol brut din Siria. La 23 septembrie 2011, Consiliul a modificat Regulamentul (UE) nr. 442/2011 în vederea extinderii suplimentare a măsurilor împotriva Siriei pentru a include o interdicție privind investițiile în sectorul petrolului brut, pentru a adăuga noi nume pe listă și pentru a interzice livrarea de bancnote și monede siriene Băncii Centrale a Siriei. La 13 octombrie 2011, Consiliul a modificat Regulamentul (UE) nr. 442/2011, adăugând pe listă o nouă entitate și efectuând o derogare prin care să se permită, pentru o perioadă limitată, utilizarea fondurilor înghețate primite ulterior de către această entitate în legătură cu finanțarea comerțului cu persoane și entități nedesemnate. (3) Consiliul a ajuns acum la un acord politic cu privire la adoptarea unei măsuri suplimentare, și anume de a interzice Băncii Europene de Investiții orice punere la dispoziție de fonduri sau efectuarea oricărei plăți în temeiul sau în legătură cu acordurile de împrumut existente încheiate cu Siria, precum și de a suspenda toate contractele existente de servicii de asistență tehnică pentru proiectele suverane situate în Siria. Acordurile de împrumut și contractele de servicii în cauză sunt contracte de drept privat. (4) În plus, Consiliul a decis să actualizeze informațiile referitoare la o persoană de pe lista din anexa la Decizia 2011/273/PESC. (5) În acest sens, Consiliul va adopta o decizie în baza titlului V capitolul 2 din Tratatul privind Uniunea Europeană. Prin urmare, Înaltul Reprezentant pentru afaceri externe și politica de securitate și Comisia Europeană propun modificarea în consecință a Regulamentului (UE) nr. 442/2011. (6) Împrumuturile acordate Siriei de către Banca Europeană de Investiții sunt acoperite de o garanție cuprinzătoare din bugetul UE, bazată pe decizii succesive ale Consiliului și ale Parlamentului European. Expunerea semnată actuală se ridică la 1372 de milioane EUR, din care suma de 560 de milioane EUR este exigibilă. 2011/0346 (NLE) Propunere comună de REGULAMENT AL CONSILIULUI de modificare a Regulamentului (UE) nr. 442/2011 privind măsuri restrictive având în vedere situația din Siria CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 215, având în vedere Decizia 2011/273/PESC a Consiliului privind măsuri restrictive împotriva Siriei[1], având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene, întrucât: (1) La 9 mai 2011, Consiliul a adoptat Regulamentul (UE) nr. 442/2011[2] privind măsuri restrictive având în vedere situația din Siria. (2) La 2 septembrie 2011, Consiliul a modificat Regulamentul (UE) nr. 442/2011 pentru a extinde măsurile împotriva Siriei, incluzând o extindere a criteriilor de includere pe listă convenite în vederea înghețării fondurilor și a resurselor economice, precum și o interdicție privind achiziționarea, importul sau transportul de petrol brut din Siria. La 23 septembrie 2011, Consiliul a modificat Regulamentul (UE) nr. 442/2011 în vederea extinderii suplimentare a măsurilor împotriva Siriei pentru a include o interdicție privind investițiile în sectorul petrolului brut, pentru a adăuga noi nume pe listă și pentru a interzice livrarea de bancnote și monede siriene Băncii Centrale a Siriei. La 13 octombrie 2011, Consiliul a modificat din nou Regulamentul (UE) nr. 442/2011, adăugând pe listă o nouă entitate și efectuând o derogare prin care să se permită, pentru o perioadă limitată, utilizarea fondurilor înghețate primite ulterior de către această entitate în legătură cu finanțarea comerțului cu persoane și entități nedesemnate. (3) Având în vedere continuarea represiunii brutale și a încălcării drepturilor omului de către Guvernul Siriei, Decizia 2011/[ ]/PESC a Consiliului de modificare a Deciziei 2011/273/PESC privind măsuri restrictive împotriva Siriei[3] prevede o măsură suplimentară, și anume de a interzice Băncii Europene de Investiții orice punere la dispoziție de fonduri sau efectuarea oricărei plăți în temeiul sau în legătură cu acordurile de împrumut existente încheiate cu Siria, precum și de a suspenda toate contractele existente de servicii de asistență tehnică pentru proiectele suverane situate în Siria. (4) În plus, Decizia 2011/[ ]/PESC a Consiliului prevede actualizarea informațiilor referitoare la o persoană de pe lista din anexa la Decizia 2011/273/PESC. (5) Această măsură intră în domeniul de aplicare al Tratatului privind funcționarea Uniunii Europene și, în consecință, în special pentru a se asigura aplicarea sa uniformă de către operatorii economici din toate statele membre, este necesară o reglementare la nivelul Uniunii pentru punerea sa în aplicare. (6) Pentru a garanta eficacitatea măsurilor prevăzute de prezentul regulament, acesta trebuie să intre în vigoare imediat, ADOPTĂ PREZENTUL REGULAMENT: Articolul 1 Următorul articol 3d se inserează în Regulamentul (UE) nr. 442/2011: „Articolul 3d Banca Europeană de Investiții: (a) are interdicția de a pune la dispoziție orice fonduri sau de a efectua orice plată în temeiul sau în legătură cu orice acord de împrumut existent încheiat între statul Sirian sau orice autoritate publică din acest stat și Banca Europeană de Investiții; (b) suspendă toate contractele existente de servicii de asistență tehnică legate de proiecte finanțate în temeiul acordurilor de împrumut menționate la litera (a) de mai sus, care sunt destinate a fi în beneficiul direct sau indirect al statului Sirian sau al oricărei autorități publice din acest stat și care urmează să fie derulate în Siria.” Articolul 2 Anexa II la Regulamentul (UE) nr. 442/2011 se modifică în conformitate cu anexa la prezentul regulament. Articolul 3 Prezentul regulament intră în vigoare la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele ANEXĂ Anexa II la Regulamentul (UE) nr. 442/2011 se modifică după cum urmează: [1] JO L 121, 10.5.2011, p. 11. [2] JO L 121, 10.5.2011, p. 1. [3] JO L …, ......2011, p. ….